Predkladacia správa

Prvotným podnetom na vypracovanie tohto návrhu ústavného zákona bol Národný program boja proti korupcii (prijatý uznesením vlády dňa 21. júna 2000), ktorý je v súlade s cieľmi, ktoré sa vláda SR vo svojom programovom vyhlásení zaviazala splniť. V Národnom programe boja proti korupcii sa uvádza, že „ďalej bude potrebné zabezpečiť rozšírenie pôsobnosti NKÚ na kontrolu hospodárenia so všetkými verejnými prostriedkami a verejným majetkom, bez ohľadu na to, či ide o centrálnu alebo oblastnú úroveň“. Majúc na zreteli realizáciu uvedených cieľov a najmä snahu o minimalizovanie priestoru na korupčné správanie sa znovu  predkladá novela Ústavy Slovenskej republiky, ktorá  rozširuje právomoci NKÚ v súlade s príslušnou časťou Národného programu boja proti korupcii.

Rozšíriť právomoci Najvyššieho kontrolného úradu SR (ďalej NKÚ) na kontrolu všetkých verejných financií vrátane financií, s ktorými hospodária orgány samosprávy odporúčajú Slovenskej republike aj viaceré mimovládne organizácie a medzinárodné inštitúcie vrátane správy konzorcia ECODES zriadeného Európskou komisiou na monitorovanie antikorupčnej legislatívy SR z februára 2003.

Reforma verejnej správy si vyžaduje zaviesť nový systém financovania a kontroly verejných financií. Na samosprávne orgány bol prenesený značný objem finančných prostriedkov. Pre zabezpečenie kontroly ich použitia je preto nevyhnutné realizovať nové účinné nielen vnútorné, ale aj vonkajšie mechanizmy. Dôvodom je predovšetkým skutočnosť, že štát sa nemôže zbaviť zodpovednosti za efektívne fungovanie verejnej správy a za hospodárne vynakladanie verejných financií.

V zmysle teoretických východísk, praktických skúseností a odporúčaní Medzinárodnej organizácie najvyšších kontrolných inštitúcií – INTOSAI, by mala byť kontrola vykonávaná vo forme kontroly vnútornej a kontroly vonkajšej. Preto pre uplatnenie tejto zásady je nevyhnutné, okrem iných legislatívnych krokov (napr. už schválená novela zákona o obecnom zriadení, ktorá posilnila právomoci a nezávislosť hlavných kontrolórov územných samospráv), novelizovať ústavu tak, aby sa kontrolná pôsobnosť NKÚ vzťahovala aj na obce a vyššie územné celky v širšom, resp. úplnom rozsahu (v súčasnosti je zabezpečená vonkajšia kontrola územných samospráv len pokiaľ ide o hospodárenie v rámci tzv. preneseného výkonu štátnej správy).

Materiál sa predkladá ako iniciatívny návrh paralelne s návrhom novely ústavy, ktorá zužuje imunitu niektorých ústavných činiteľov. Predkladateľ pripomína, že obsah predkladanej novely ústavy je totožný s časťou návrhu, ktorý NR SR dňa 6. júla 2004 uznesením č.1110 v prvom čítaní zamietla. Išlo o návrh, v ktorom rozšírenie kompetencií Najvyššieho kontrolného úradu bolo spojené so zúžením imunity ústavných činiteľov. Keďže pôvodný návrh bol v NR SR zamietnutý, predkladateľ po uplynutí predpísanej šesťmesačnej lehoty znovu predkladá oba návrhy ako samostatné materiály s tým, že realizované medzirezortné pripomienkové konanie a jeho vyhodnotenie  je súčasťou oboch predkladaných návrhov ústavných zákonov.

Návrh ústavného zákona nebude mať vplyv na štátny rozpočet ani na rozpočty obcí a vyšších územných celkov. Návrh nebol prerokovaný v Rade hospodárskej a sociálnej dohody. Materiál sa predkladá s rozporom so Združením miest a obcí SR a s Najvyšším súdom SR